Стокватэрны дом

Стокватэрны дом работнікаў крайвыканкама — васьміпавярховы жылы будынак у Новасібірску па адрасе: Красны праспект, 16 (плошча Свярдлова), помнік гісторыі і культуры федэральнага значэння. Пабудаваны ў 1934—1937 гадах па праекце архітэктараў А. Д. Крачкова і В. С. Масленікава. Яскравы прыклад постканструктывісцкіх неакласічных пошукаў архітэктурнай стылістыкі.

 Гісторыя 
Стокватэрны дом першапачаткова задумваўся як ведамасны будынак для пражывання работнікаў выканкама Заходне-Сібірскага краю. Праект прадугледжваў прыстасаванне ў доме 100 добраўпарадкаваных кватэр (адсюль назва), у тым ліку 10 пяці-, 30 чатырох-, 40 трох- і 20 двухпакаёвых. Кватэры мелі прадуманую планіроўку, вялікія жылыя і дапаможныя памяшканні; у некаторых кватэрах былі прадугледжаны нават шасціметровыя пакоі для прыслугі. Кватэры маюць двухбаковую арыентацыю пакояў, у інтэр’ерах шмат святла і паветра. Падлогі ў жылых памяшканнях паркетныя, у санвузлах — з метлахскай пліткі, у вестыбюлях і лесвічных клетках — мазаічныя.

У цяперашні час колькасць кватэр у доме не 100, а 110, але 10 з іх займае дзіцячы сад «Радужка», у выніку жылых кватэр застаецца роўна 100.

Узвядзенне дома пачалося ў 1934 годзе. У працэсе будаўніцтва быў значна ўскладнены дэкор будынка: архітэктар В. С. Масленнікаў увёў у афармленне фасадаў дэкаратыўныя элементы, арыентаваныя на творчасць французскага архітэктара Агюста Перэ.

На Міжнароднай выставе мастацтваў і тэхнікі ў Парыжы 11 снежня 1937 года праект Стокватэрнага дома (разам з праектамі Крачкова Дамоў Саветаў у Іркуцку і Краснаярску) быў удастоены дыплома 1-й ступені, залатога медаля і гран-пры.

Катэгорыя:Будынкі і збудаванні Новасібірска